CELEX: 32017D1937
Language: ro
Date: 2017-07-11 00:00:00
Title: Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor

27.10.2017   
               
               
                  RO
               
               
                  Jurnalul Oficial al Uniunii Europene
               
               
                  L 278/1
               
            DECIZIA (UE) 2017/1937 A CONSILIULUI
      din 11 iulie 2017
      privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor
      CONSILIUL UNIUNII EUROPENE
      având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (5),
      având în vedere propunerea Comisiei Europene,
      întrucât:
      
                  (1)
               
               
                  La 12 iunie 2008 și la 9 octombrie 2009, Consiliul a autorizat Comisia să deschidă negocieri, în numele Uniunii Europene, cu Republica Albania, Bosnia și Herțegovina, fosta Republică iugoslavă a Macedoniei, Kosovo (*1), Muntenegru și Republica Serbia (denumite în continuare „părțile din Europa de Sud-Est”) în vederea unui tratat de instituire a unei comunități a transporturilor.
               
            
                  (2)
               
               
                  Negocierile respective au fost încheiate cu succes prin parafarea Tratatului de instituire a Comunității transporturilor de către toate părțile la acesta.
               
            
                  (3)
               
               
                  Tratatul de instituire a Comunității transporturilor promovează dezvoltarea transportului între Uniune și părțile din Europa de Sud-Est pe baza dispozițiilor din acquis-ul Uniunii.
               
            
                  (4)
               
               
                  Semnarea Tratatului de instituire a Comunității transporturilor nu aduce atingere poziției statelor membre privind statutul Kosovo, care va fi stabilită în conformitate cu practicile lor naționale și cu dreptul internațional. Niciunul dintre termenii, formulările sau definițiile utilizate în prezenta decizie sau în Tratatul de instituire a Comunității transporturilor, inclusiv în anexele și protocoalele la acestea, nu constituie o recunoaștere a Kosovo de către Uniune ca stat independent și nici nu constituie o recunoaștere de către statele membre individuale a Kosovo în respectiva calitate, în cazul în care acestea nu au procedat la o astfel de recunoaștere.
               
            
                  (5)
               
               
                  Procedurile interne ale statelor membre se pot aplica la primirea documentelor emise de autoritățile din Kosovo în temeiul Tratatului de instituire a Comunității transporturilor.
               
            
                  (6)
               
               
                  Tratatul de instituire a Comunității transporturilor ar trebui semnat.
               
            
                  (7)
               
               
                  Pentru ca avantajele Tratatului de instituire a Comunității transporturilor să se amplifice cât mai curând posibil, acesta ar trebui să se aplice cu titlu provizoriu, până la îndeplinirea procedurilor necesare intrării în vigoare a acestuia,
               
            ADOPTĂ PREZENTA DECIZIE:
      Articolul 1
      Se autorizează semnarea, în numele Uniunii Europene, a Tratatului de instituire a Comunității transporturilor, sub rezerva încheierii sale.
      Textul Tratatului de instituire a Comunității transporturilor este atașat la prezenta decizie.
      Articolul 2
      Președintele Consiliului este autorizat să desemneze persoana sau persoanele împuternicite să semneze Tratatul de instituire a Comunității transporturilor în numele Uniunii.
      Articolul 3
      Tratatul de instituire a Comunității transporturilor se aplică cu titlu provizoriu, în conformitate cu articolul 41 alineatul (3) din acord, cu începere de la data semnării acestuia, până la intrarea sa în vigoare.
      Articolul 4
      Prezenta decizie intră în vigoare la data adoptării.
      
         Adoptată la Bruxelles, 11 iulie 2017.
         
            
               Pentru Consiliu
            
            
               Președintele
            
            M. MAASIKAS
         
      
      
         (*1)  Această denumire nu aduce atingere pozițiilor privind statutul și este conformă cu RCSONU 1244 (1999), precum și cu Avizul CIJ privind Declarația de independență a Kosovo.